ביטוחי הבריאות בישראל מתחלקים לביטוחי הבריאות הניתנים על ידי קופות החולים ולביטוחי בריאות דרך חברות הביטוח.
קופות החולים מספקות ללקוחותיהן את השירותים שהמדינה קבעה בסל הבריאות. התשלום עבור סל הבריאות
נגבה כ"דמי בריאות" על ידי ביטוח לאומי. בנוסף, קופות החולים מאפשרות ללקוחותיהן לרכוש בתשלום נוסף ביטוח
בריאות משלים (שב"ן) וביטוח סיעודי. לכל קופת חולים יש שירותי שב"ן משלה המגיעים בשתי דרגות. למשל:
כללית מושלם זהב וכללית פלטינום, מכבי זהב ומכבי שלי וכן הלאה.
חברות הביטוח בישראל מאפשרות לכם לרכוש ביטוחי בריאות המכסים סוגים שונים של שירותים המשלימים ומרחיבים את ביטוחי
הבריאות של קופות החולים. תוכלו לרכוש ביטוח בריאות פרטי או להצטרף לביטוח בריאות קבוצתי שנרכש על ידי המעסיק שלכם
או ארגון צרכנים שאתם משתייכים אליו.
כשאתם רוכשים ביטוח בריאות פרטי מסוג "ניתוחים בישראל" הוא יכול להיות "משלים שב"ן" או "מהשקל הראשון". ביטוח משלים שב"ן הוא ביטוח שתוכלו להפעיל רק אחרי שקיבלתם את מלוא הכיסוי מהשב"ן של קופת החולים שלכם. ביטוח זה זול יותר ואין חשש לכפל ביטוח. ביטוח "מהשקל הראשון" אינו מתייחס לביטוחי השב"ן שלכם ובעת הצורך תוכלו לבחור אם להפעיל אותו או את השב"ן (אי אפשר את שניהם ביחד). אם יש לכם שב"ן, המדינה מעדיפה שתרכשו ביטוח ניתוחים בישראל משלים שב"ן, אך בסופו של דבר הבחירה היא בידכם. בדקו מהו סוג הביטוח שמתאים לכם ולהעדפות שלכם.